DA Den Europæiske Unions Tidende CE 78/397

(2004/C 78 E/0420)

SKRIFTLIG FORESPØRGSEL E-2143/03

af Gabriele Stauner (PPE-DE) til Kommissionen

(26. juni 2003)

Om: Kommissionens kontrakter med Planistat-gruppen

Firmaet Planistat Europe SA har ifølge egne oplysninger på Internet (www.planistat.fr) haft kontrakter med Kommissionen fra 1996 og vil have det indtil slutningen af 2003 om en »Service d'information statistique à valeur ajoutée«. Kommissionen bedes oplyse antallet af kontrakter, der er indgået i denne forbindelse, og forelægge mig kopier af disse kontrakter.

Kan Kommissionen for hver enkel kontrakt angive efter hvilken procedure den blev tildelt, og om der også forelå tilbud fra andre tilbudsgivere, efter hvilken procedure tilbudene blev vurderet, og hvorfor firmaet Planistat fik kontrakten tildelt? Kan Kommissionen forelægge mig kopier af de dokumenter, på grundlag af hvilke de ansvarlige tjenestemænd i Eurostat har underskrevet kontrakterne?

Kan Kommissionen forelægge mig en fuldstændig og detaljeret liste over de betalinger, der er blevet foretaget i forbindelse med disse kontrakter? Kan Kommissionen også forelægge mig kopier af meddelelser fra firmaet Planistat, hvoraf fremgår, hvilke indtægter firmaet har haft ved markedsføring og salg af Eurostat-data?

Kan Kommissionen angive, hvornår og hvorledes den har undersøgt, om firmaets oplysninger i denne forbindelse er sandfærdige? Kan Kommissionen oplyse, om der også er blevet indgået kontrakter med andre firmaer om markedsføring af Eurostat-data og i givet fald forelægge mig kopier af kontrakterne?

Kan Kommissionen oplyse, om den som hidtil finder det hensigtsmæssigt og nødvendigt, at private firmaer med udbytte kan markedsføre statistiske oplysninger, som den som offentlig institution har indhentet?

Vil Kommissionen i sit svar på min forespørgsel tage højde for bestemmelserne i artikel 197, stk. 3, og artikel 287 i EF-traktaten?

Svar afgivet på Kommissionens vegne af Pedro Solbes Mira

(5. september 2003)

Det ærede medlems anmodning om adgang til de dokumenter, hun nævner i sit spørgsmål, vil blive behandlet i henhold til Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (1).

Eftersom disse kontrakter blev indgået med Planistat som del af en »service d'information statistique à valeur ajoutée«, er det vigtigt at understrege, at de har været eller stadig er genstand for revision og kontroller udført af Det Europæiske Kontor for Bekæmpelse af Svig (OLAF) og af Kommissionens og Eurostats interne revisionstjenester. Dette svar er således baseret på den foreliggende viden om situationen med forbehold for eventuelle nye kendsgerninger, der måtte blive afdækket af de igangværende undersøgelser, eller den udvikling disse undersøgelser kan føre med sig.

Som en del af denne »service d'information statistique à valeur ajoutée« blev der mellem 1996 og 1999 indgået seks kontrakter og mellem 1999 og 2003 indgået fire rammekontrakter med Planistat. Hver af disse kontrakter blev tildelt ved udbud.

Ved det udbud, der blev iværksat i 1995, blev der afgivet ti tilbud på parti 1 (tjenesteydelser i forbindelse med forvaltningen af Data Shop Luxembourg) og syv tilbud på parti 2 (tjenesteydelser i forbindelse med forvaltningen af Data Shop Bruxelles og information om Data Shop-netværket). Kontrakten blev tildelt den tilbudsgiver, der kunne give de økonomisk mest fordelagtige vilkår mht. teknik og pris. I begge tilfælde udmærkede Planistats tilbud sig ved at være det teknisk og økonomisk mest fordelagtige, og det fik en positiv udtalelse fra Det Rådgivende Udvalg for Indkøb og Kontrakter (CCAM). I overensstemmelse med udbudsspecifikationerne blev kontrakten fornyet to gange for hvert parti, i alt tre år.

I 1999 blev der iværksat et nyt udbud. Der blev afgivet to tilbud på parti 1 (tjenesteydelser i forbindelse med forvaltningen af Data Shop Luxembourg), to på parti 2 (tjenesteydelser i forbindelse med forvaltningen af Data Shop Bruxelles), ét på parti 3 (tjenesteydelser i forbindelse med forvaltningen af Data Shop Madrid), og ét på parti 4 (support til Data Shop-netværket). Planistats tilbud blev udvalgt for alle fire partier, da de var de økonomisk mest fordelagtige. Denne afgørelse fik en negativ udtalelse fra CCAM, da tjenesteydelseskategorien og beskrivelsen af kontraktens genstand ikke svarede præcist til tjenesteydelsernes karakter, og da det derfor ikke havde været muligt at påkalde sig interesse fra andre tilbudsgivere, som kunne opfylde kravene, blev der i 1999 iværksat et nyt udbud. Den nye udbuds-bekendtgørelse og udbudsspecifikationerne blev forelagt CCAM til forudgående godkendelse. De tre første partier (vedrørende Data Shop Luxembourg, Bruxelles og Madrid) blev lagt sammen. Det andet parti vedrørte support. Der blev kun afgivet ét tilbud på hvert parti, og de kom begge fra Planistat. Tilbuddene blev antaget på basis af kvaliteten af de tilbudte tjenester, og fordi de blev vurderet som økonomisk fordelagtige. CCAM afgav positiv udtalelse om kontrakttildelingen.

I forbindelse med udbuddet i 2002, blev der afgivet et enkelt tilbud for hvert parti (parti 1: tjenesteydelser i forbindelse med forvaltningen af Data Shop; parti 2: netværkssupport). Selv om der kun indkom ét tilbud, udmundede den tekniske og økonomiske analyse samt markedsanalysen i en bedømmelse af tilbuddet som acceptabelt. De vigtigste grunde var: fyldestgørende specifikationer og orientering (en undersøgelse udført forud for CCAM's afgørelse blandt de virksomheder, der havde anmodet om specifikationerne, men som ikke havde afgivet tilbud, viste, at deres manglende indgivelse af tilbud ikke skyldtes specifikationerne), tekniske tilbud af god kvalitet og acceptable finansielle betingelser i forhold til betingelserne i forbindelse med den tidligere kontrakt. CCAM afgav positiv udtalelse om kontrakttildelingen.

Med hensyn til salget af publikationer (på papir og cd-rom) blev hver publikation, som blev bestilt af kontrahenten hos Publikationskontoret, systematisk faktureret til denne. Med hensyn til databaseekstraher-ingstjenesten eller salget af filer i pdf-format forsynede Planistat hver måned fra 2000 og frem Eurostat med ekstrakter fra salgsopgørelserne sammen med fakturaerne i kronologisk orden. Listen over effektuerede betalinger i forbindelse med disse kontrakter og detaljerne vedrørende de månedlige indtægter, således som disse fremgår af månedsrapporterne i forbindelse med kontrakten, vil blive fremsendt til det ærede medlem og til Parlamentets sekretariat.

Når det gælder markedsføring af statistiske oplysninger, herunder især private foretagenders markedsføring af sådanne oplysninger, skal det understreges, at denne udbredelse er en integreret del af Fællesskabernes statistikproduktion, således som det fremgår af artikel 2 i Rådets forordning (EF) nr. 322/97 af 17. februar 1997 om EF-statistikker (2), idet den indgår i en strategi, der er udarbejdet i tæt samarbejde med medlemsstaterne, navnlig de nationale statistiske institutter.

Data Shopperne bidrager således direkte til Eurostats gennemførelse af sit hverv som offentlig distributionstjeneste inden for rammerne af aftalen om udbredelse af statistiske oplysninger. De skal levere passende svar på de forespørgsler, der rettes til dem, og det er deres opgave på upartisk vis at levere alle Eurostat-oplysninger. Der er indgået aftaler om udbredelse af statistiske oplysninger med de nationale statistiske institutter i adskillige europæiske lande, og der er udarbejdet en aftale, der tildeler forvaltningen af Data Shoppen i New York til et firma.

Der er desuden udstedt licenser om distribution af oplysninger til statistiske formål til en række firmaer, der er specialiseret i informationsmarkedet. Distributionen af visse data til kommercielle formål som forædlede informationsprodukter er tiltænkt andre formål, idet den tager sigte på brugere med specielle behov for værditilførte data. Disse specialiserede, professionelle informationstjenester adskiller sig klart fra de generelle distributionsopgaver, der er pålagt Eurostat. Denne tilgang er i overensstemmelse med den, der er skitseret i Kommissionens meddelelse »eEurope 2002: et europæiske retsgrundlag til udnyttelse af offentlig information« (3) og med forslaget til Europa-Parlamentets og Rådets direktiv om anvendelse og kommerciel udnyttelse af den offentlige sektors dokumenter. (4)

(1) EFT L 145 af 31.5.2001.

(2) EFT L 52 af 22.2.1997.

(3) KOM(2001) 607 endelig udg.

(4) KOM(2002) 207 endelig udg.